
בע"ה
פרויקט עולים- ירושלים שלי
הקדמה:
לפרויקט זה מטרה כפולה:
א. לתת לעולים המשולבים מקום המותאם לרמתם ולמצב בו הם נמצאים, ומתוך כך לעודד אותם להגיע לכיתת האם כתורמים ומובילים.
ב. לחבר את העולים לנושא של ירושלים ומתוך כך לחזק את הזהות והחיבור לתורה ולארץ.

מבנה התוכנית:
התוכנית כוללת 4 מפגשים של המורה המלווה עם קבוצת התלמידים העולים (יכולים להיות גם רק 3-4 תלמידים. זה בסדר גמור!) ולאחר מכן מפגש אחד שהתלמידים העולים מעבירים בכיתת האם שלהם עם הישראלים.
נושאי המפגשים: 
· מפגש 1- ירושלים ואני
· מפגש 2- ירושלים בציר הזמן
· מפגש 3- ירושלים בתנ"ך
· מפגש 4- הכנה למפגש בכיתה

חשוב לציין שכל החומרים מוכנים לכם ומצורפים וכל שעליכם לעשות הוא לצלם (ואולי לגזור) לפי ההוראות.

לפרטים נוספים ושאלות מוזמנים לפנות לנעמי פרקש מדריכת עולים בתנ"ך 0556690993
כמו כן נשמח לשמוע מכם רשמים ומסקנות.

בהצלחה רבה!





1. מפגש ראשון- ירושלים ואני:
התלמידים יבנו את חומות ירושלים מ"לבנים", הלבנים הן שאלות בנושא ירושלים, שעל התלמידים לענות עליהן. 
כל תשובה נכונה מזכה אותם בלבנה. המטרה להשיג כמה שיותר לבנים שמהם יבנו את חומת ירושלים.
בנספח 1 תמצאו את השאלות מעוצבות. עליכם להדפיס ולגזור.

אפשרות ראשונה - משחק תחרותי: בסגנון המשחק 'ארבע בשורה'
נחלק את הכיתה לשתי קבוצות. המטרה: לענות על 4 לבנים רצופות (מימין לשמאל/ מלמעלה למטה/ באלכסון).
נדביק על הלוח את הלבנים הפוכות (כך שלא יראו את השאלות)
כל קבוצה בתורה בוחרת לבנה מסוימת מהלוח הגדול, עליה לענות על השאלה. במידה וענתה תשובה מלאה הלבנה 'שלהם' . 
הקבוצה המנצחת היא זו שענתה על 4 לבנים רצופות.

אפשרות שנייה: בניית חומת ירושלים
נניח את כל כרטיסי הלבנים (עליהם השאלות) הפוכות.
 כל תלמיד בתורו יהפוך את אחת הלבנים ויענה על השאלה עד "שנבנה" את כל חומת ירושלים.
השאלות: (שימו לב בנספח הן נמצאות מעוצבות)
· מאיפה באתי לירושלים?
· איזה תפילה יש לי על ירושלים?
· איזה שיר אני אוהב על ירושלים?
· איזה מקום אני הכי אוהב בירושלים?
· ספר על הפעם הראשונה שהיית בירושלים.
· מה ידעתי על ירושלים לפני שעליתי לארץ?
· איך דמיינתי את ירושלים?
· מה אני מאחל לירושלים?
· אם יגיע אליכם אורח מחו"ל לאן תקחו אותו בירושלים? למה?
· מה הייתי רוצה שישתנה בירושלים?
·  מה הכי הפתיע אתכם בירושלים?
· כשאתם מספרים לחברים / משפחה בחו"ל על ירושלים. מה אתם מספרים?
· אם הייתם יכולים לכתוב פתק בכותל על מישהו אחר. מה הייתם כותבים?
· האם יש מקום בירושלים שמזכיר לכם את המדינה שממנה באתם? מהו? למה?
(כמובן שאתם מוזמנים להוסיף שאלות מתאימות ולהוריד את מה שנראה לכם פחות מתאים).

  


הצעה לסיכום המפגש: 
נספח 2:
ניתוח השיר "לכל אחד ירושלים" - נתן יונתן - מצורף בנספח מספר 2
נקרא ונקשיב לשיר ונחבר אותו לתחושות שלהם.
ברור לנו שמילות השיר לא פשוטות, אבל בעזרת הדגשת חלק מהמילים אפשר להרוויח ולהנות מהשיר.
אפשר לנסות לפתח שיח באמצעות השאלות הבאות:
· מה מיוחד בירושלים לפי השיר/ לפי המילים המודגשות בצהוב או בירוק? 
· למה ירושלים היא עיר של חלומות? למה יש בירושלים עצבות?
· איזה רגשות נוספים מתחברים לירושלים?
· נסיים עם הפזמון: הפרחים שיוצאים מהעפר- מה המשמעות של דימוי זה?   



2. מפגש שני- ירושלים בציר זמן מעקידת יצחק ועד לשחרור ירושלים
א. נשחק דומינו. כל כרטיס מחולק לשניים. על חצי אחד- ביטוי הקשור לאירוע שאירע בירושלים ועל החצי השני- הסבר לאירוע אחר.
נחלק את הכרטיסים לתלמידים.
המטרה לחבר בין אירוע להסבר שמתאר אותו.
בנספח 3 תמצאו את כרטיסיות הדומינו.
ב. בשלב השני נחלק כרטיסיות רק עם האירועים עצמם. 
התלמידים יצטרכו לסדר אותם לפי סדר ההתרחשות. אפשר לעשות זאת כתחרות.  
בנספח 4 תמצאו את כרטיסיות האירועים.

האירועים:
· עקדת יצחק
· דוד כבש את ירושלים מהיבוסים
· קניית גורן ארוונה היבוסי
· בניית בית המקדש הראשון 
· חורבן בית המקדש הראשון
· יציאה לגלות בבל
· שבי ציון חוזרים לירושלים ובונים את חומת ירושלים
· בניית בית המקדש השני
· היוונים שולטים בירושלים ומטמאים את המקדש
· ניצחון המכבים וטיהור המקדש
· חורבן בית המקדש השני
· גלות 2000 שנה
· יהודים חוזרים לגור בירושלים בעיר העתיקה
· היציאה מהחומות
· מלחמת העצמאות - ירושלים מחולקת
· שחרור ירושלים

רעיונות לסיכום: לפניכם שתי אפשרויות לסיכום: דברי שבח וייס או צפייה בסרטון 
א. נקרא ביחד עם התלמידים את דברי שבח וייס שנאמרו בישיבה מיוחדת של כנסת ישראל לציון 40 שנה להחלטת האו"ם בכ"ט בנובמבר. כמובן חשוב להתאים את הדברים לרמת התלמידים. 
שבח וייס מזכיר בדבריו את שער טיטוס המסמל את חורבן ירושלים ורואה בהקמת מדינת ישראל סמל של תקומת ירושלים.
(שבח וייס שרד את השואה בילדותו ולימים היה יו"ר הכנסת. להרחבה אפשר לעיין כאן: https://he.wikipedia.org/wiki/%D7%A9%D7%91%D7%97_%D7%95%D7%99%D7%99%D7%A1)

"כ"ט בנובמבר שלי הוא כ"ט בנובמבר המסמל אולי דור. אני הייתי באותה עת ליד רומא, במוסד של ילדים משארית הפלטה... ישבנו, כמו כל היהודים בעולם, צמודים למכשירי הרדיו, וכאשר נודעה לנו התוצאה, היינו כמובן מאושרים. יצאנו במחולות, כפי שתואר כאן, ובשירה, היתה לנו ממש תחושה של חלום מתגשם. למחרת היה מצעד של כל שארית הפלטה שגרה ברומא ובסביבתה, ואנחנו היינו אז כנראה אלפים רבים, אולי אפילו רבבות, ויחד עם יהודי רומא צעדנו ב-‎30 בנובמבר בחוצות רומא, עברנו את רחובות הגטו ומשם המשכנו לפורום-רומנו ועברנו בהמונינו תחת שער-טיטוס.
כאשר מדברים על משק כנפי ההיסטוריה, אני יכול לבוא ולהעיד על עצמי, שלפחות פעמיים או שלוש פעמים בחיי חשתי את משק כנפי ההיסטוריה. הפעם האחת היתה כאשר עברנו תחת שער-טיטוס. איזו סמליות, איזו סגירת מעגל. איפה טיטוס, ואיפה הרומאים, ואיפה אנחנו? פעם אחרת, קצת מאוחר יותר, כאשר ישבתי על הדשא בהדסים והאזנו דרך מכשיר הרדיו, כבר בארץ-ישראל, לנאומו של דוד בן-גוריון על הקמת המדינה, וזה ההמשך של כ"ט בנובמבר. פעם נוספת היתה, כאשר שחרר אותנו הצבא האדום"
(ח"כ שבח וייס בישיבה מיוחדת של כנסת ישראל לציון 40 שנה להחלטת האו"ם בכ"ט בנובמבר).


ב. צפייה בסרטון המסכם את קורות ירושלים. (אפשר להתחיל את הסרטון משניה 0.33) הסרטון הוא סיכום של ציר הזמן

https://www.baba-mail.co.il/video.aspx?emailid=38532




3. מפגש שלישי- ירושלים בתנ"ך:
א. נשאל את התלמידים איזה פסוקים הם מכירים על ירושלים? איך ירושלים נקראת בתנ"ך? נתייחס לשם "ציון" שמופיע פעמים רבות.
ב. נפזר כרטיסיות עם פסוקים על ירושלים. נבקש מהתלמידים שימיינו את הפסוקים לקבוצות לפי הגיון מסוים. אפשר לעבוד בקבוצות.  
בנספח 5 תמצאו את הפסוקים. 
ג. נשמע את הקטגוריות לפיהם כל אחד/קבוצה מיין.
נשים לב שירושלים מבטאת הרבה רעיונות חשובים: אחדות, קדושה, גאולה ועוד.
* לקבוצות חלשות אפשר לתת את הקטגוריות ונבקש מהתלמידים למיין לפיהן. 
הצעה לקטגוריות: 
· מקום התורה
· מקום המשפט והצדקה
· שמחה
· גאולה
· בניין ירושלים
· יופי
· עיר הקודש
· אחדות
· עיר הברכה והשבח
כדאי לדון עם התלמידים על הנושאים השונים. איזה נושא רלוונטי בעיניהם לימינו? 
· אפשר ברקע לשים מחרוזת של שירי ירושלים מהמקורות.
https://youtu.be/VjminbpOy-U

ד. נבקש מכל תלמיד לברך את ירושלים. 
ה. ניתן לסיים בפעילות יצירתית בה כל תלמיד יבחר פסוק שהוא אוהב על ירושלים ויעטר אותו.





4. מפגש סיכום והכנה לפעילות בכיתה
א. ניזכר בכל הדברים שעשינו ונבקש מכל תלמיד שיכתוב דבר אחד שהתחדש לו על ירושלים.
ב. נבחר אחת מהפעילויות, אותה נעשה בפורום הכיתתי, ונכין יחד את מה שצריך למפגש בכיתה.
ג. נכין את התלמידים ל"סיפור האישי" שלהם בכיתה:
· נבחר 2 תלמידים שיספרו. 
· נעבור איתם על השאלות שיובילו את הסיפור. (מצורפות למטה) נדגיש את הקשר לירושלים.
· נחשוב איתם מה חשוב לנו שהישראלים יקבלו מהסיפור שלנו. 
· נעודד את התלמידים להביא תמונות מתאימות.

שאלות מנחות לשיחה עם עולה:
 ·       החיים בחו"ל- ספר לנו מאין עלית, ספר לנו על החיים בארץ המוצא שלך. ספר קצת על הילדות שלך וחיי משפחה שם. האם חייתם ברווחה או בדלות? האם חווית אנטישמיות? האם דיברו איתכם בבית על ארץ ישראל? איך היה שם בבית הספר? מה ההבדל בין בית הספר שם לבייה"ס בארץ?
·        העליה- מה גרם לך או למשפחתך לעלות ארצה? עם מי עלית? בן כמה היית? 
ספר על החששות, החלומות ועל הרגעים הראשונים בארץ. האם דיברתם בבית על ירושלים? מה היא סמלה עבורכם?
·        ההגעה לארץ- לאן הלכתם כשהגעתם לארץ? האם היתה לך משפחה בארץ כשהגעת? איך הסתדרתם? האם ידעתם עברית? האם היתה להורים עבודה? איך התייחסו אליכם? ספר על הפעם הראשונה שהגעת לירושלים.
·        הקליטה בארץ- ספר לנו קצת על הקשיים בתקופה הראשונה בארץ. מה היה קשה במיוחד?
·        האם היו אנשים שעזרו לכם באופן מיוחד? מי הם היו? כיצד עזרו לכם?
·        איך הסתדרת עם השפה החדשה? היו לך טעויות מצחיקות? ספר לנו.
·        איך אתה מרגיש עכשיו בארץ ישראל?
·        מה אתה רוצה לבקש מהחברים בתור אדם שעלה לארץ.


נספחים:
קישור לדרייב עם כל הקבצים הדרושים:
https://drive.google.com/drive/folders/1comgiwS_ktF2G9dhURxZuBa45wAs-jbk?usp=sharing

